Haukur Þrastarson og Barbára Sól Gísladóttir með verðlaunabikarana á íþróttavellinum á Selfossi í kvöld . sunnlenska.is / Guðmundur Karl Handknattleiksmaðurinn Haukur Þrastarson og knattspyrnukonan Barbára Sól Gísladóttir voru í kvöld útnefnd íþróttafólk Ungmennafélag Selfoss árið 2019 . Kjörinu var lýst á verðlaunahátíð Umf. Selfoss sem haldin var í félagsheimilinu Tíbrá í kvöld . Haukur er lykilmaður í liði Selfoss sem landaði sínum fyrsta Íslandsmeistaratitli í handbolta í vor . Hann var jafnframt valinn efnilegasti leikmaður Olísdeildarinnar . Á yfirstandandi tímabili er Haukur markahæsti leikmaður deildarinnar með 114 mörk . Haukur er fastamaður í landsliði Íslands og lék í janúar með liðinu á HM í Þýskalandi og varð þar með yngsti leikmaður í sögu Íslands til að leika á stórmóti í handbolta . Barbára Sól er lykilleikmaður í kvennaliði Selfoss í knattspyrnu en liðið hampaði bikarmeistaratitlinum í fyrsta skipti í sumar eftir glæstan sigur á KR í framlengdum úrslitaleik . Í Pepsi Max deildinni varð liðið í þriðja sæti og jafnaði sinn besta árangur frá upphafi . Barbára spilaði alla leiki liðsins í deild og bikar á tímabilinu og lék þar að auki alla þrettán leiki U19 ára liðs Íslands á þessu ári . Tveir íþróttamenn frá hverri deild félagsins voru tilnefndir í valinu og um leið verðlaunaðir sem íþróttamenn ársins í sinni grein . Þau eru Evelyn Jósefsdóttir og Sindri Snær Bjarnason fimleikar , Eva María Baldursdóttir og Dagur Fannar Einarsson frjálsar íþróttir , Hulda Dís Þrastardóttir og Haukur Þrastarson handbolti , Egill Blöndal júdó , Barbára Sól Gísladóttir og Guðmundur Tyrfingsson knattspyrna , Bjarki Breiðfjörð motocross , Sara Ægisdóttir sund og Dagný María Pétursdóttir og Þorsteinn Ragnar Guðnason taekwondo .